**Kozuback Kamilla**

2004-ben Calgaryban született, 17 éves. Édesanyja magyar, édesapja kanadai, gyerekkora óta snowboardozik. 2015-ben, 11 évesen kezdett el versenyezni, kanadai, amerikai versenyeken kezdte, a 2019-es kanadai téli ifjúsági játékokon félcsőben aranyérmes, slopestyleban bronzérmes lett. 2020-ban, 16 évesen a junior téli olimpián slopestyleban a 14., félcsőben 9., Big Airben 8. helyen végzett.

Gyerekkorában sok sportágat kipróbált, tornázott, gyorskorcsolyázott, kipróbálta a műugrást, az ír néptáncot, 5 évig űzte a versenyszerű úszást és az atlétikát a snowboard mellett is. 4 évesen kezdett síelni, majd 9 évesen állt rá snowboardra és azóta nem lépett le róla.

*„Elég sokat sportoltam kiskoromban, gyorskorcsolyáztam és táncoltam is, a snowboardot pedig kilencévesen kezdtem el. Anyukám boardozott és mivel imádom őt, és felnézek rá, azt akartam én is csinálni, amit ő. Tőle kaptam meg az első deszkámat, és ő tanított meg rengeteg mindenre. Elég hamar rájöttem, hogy menyire élvezem ezt a sportot, ráadásul elég jól is ment. Mire tíz lettem, már kipróbáltam magam parkban, és a következő évben versenyen is indultam otthon Calgaryban. 16 évesen bekerültem a kanadai csapatba, és innentől már egyértelmű volt, hogy maradok ennél a sportnál.”*

Ekkor döntötte el, hogy a versenysportban a felnőttek között is megméretteti magát. Gyerekkora óta kétlaki életet él, Magyarországon, a nagyszülőknél töltötte a nyarakat, rajong Magyarországért. Saját maga kérelmezte, hogy magyar színekben kezdhesse meg a felnőtt versenysportolói pályafutását. A kanadai női felnőtt válogatottba szintén esélyes volt a felvétele, mégis úgy döntött, a Magyar Snowboard Szövetség kötelékében indul a nemzetközi versenyeken.

*„Kilencéves voltam, amikor a nagypapám elhunyt, akkor kezdtem el snowboardozni, így már nem érhette meg, hogy lásson versenyezni. Ráadásul a Magyarországon élő idős nagymamát és a családomat nem láttam már két éve a járvány miatt. Nehéz ez az időszak számomra, hiszen nagyon szeretem őket, és hiányoznak. Ezért arra gondoltam, ha magyar színekben versenyeznék, az egy gesztus lenne feléjük, amivel kifejezem a szeretetemet.”*

Kivételes tehetségű és hozzáállású női sportoló, az eredmények is mutatják a megalkuvást nem tűrő fegyelmezett mentalitását, ha teheti minden percét edzéssel tölti. A snowboard pályák és a téli versenysportok sajátossága az időjárási eltérések a helyszínek között, a 2021-es év utolsó versenyén, Calgaryban mínusz 27 fokban és jeges szélben ugrottak a versenyzők. Kamilla késő estig a pályán gyakorolt a kemény mínuszok ellenére is, hogy magabiztosan mutassa be a tervezett ugrásait. Ezen a versenyen a zsűri neki ítélte a Toyota Women's Best Trick Prize-t, a kvalifikáció legszebb korlát trükkjének járó elismerést. 2021. decemberében tudta megkezdeni a kvalifikációs versenyeit, és mindösszesen 5 verseny alatt gyűjtötte össze úgy a pontjait, hogy megszerezze Magyarország első snowboard kvótáját az olimpiára. A snowboard kvóták névre és nem nemzetre szólnak.

A versenyeit itt összesítik: <https://www.fis-ski.com/DB/general/athlete-biography.html?sectorcode=SB&competitorid=224091&type=result>

Fő száma a Slopestyle és a Big Air, de az egyetlen magyar versenyző, aki félcsőben is versenyez. Fricz Botond, a kiemelt férfi magyar snowboard élsportoló nem versenyez félcsőben.

 „*Alapvetően a félcső elkülönül a másik kettőtől, de nálam már a kezdetektől úgy alakult, hogy mind a háromban kipróbáltam magam. A big air és a slopestyle a kedvenceim, de félcsőben versenyezni is jó érzés, igazi szórakozás”*

Az első női magyar snowboardos, aki bemutatott egy cab double underflip 900-at, egy edzés során hajtotta végre az ugrást, amely női magyar snowboardosnak még sosem sikerült. A trükkhöz az osztrák Anna Gasser is gratulált, aki 2013-ban, 22 évesen a világon első nőként ugrotta meg ugyanezt a mozdulatsort. Anna Gasser 2018-ban olimpiai bajnok lett big airben. Az ugrásról a videó itt: <https://www.dropbox.com/sh/27vx4gdej99te24/AABvAcAE5sZwUfQkQPiQTy7Ba?dl=0> Ezen a linken fotókat és videókat tettünk fel. Fotók: Magyar Snowboard Szövetség, videók: Kozuback Kamilla sajátja

Az idézetek az Eurosport interjújából részletek, felhasználás esetén kérjük behivatkozni: <https://www.eurosport.hu/snowboard/peking-2022/2022/a-legfobb-almom-snowboardban-hogy-inspiraljam-a-fiatal-lanyokat_sto8678356/story.shtml?fbclid=IwAR25lS-9B9BiPMDWSUoPI_mm4spE5WGwsBfA4zGRXBeCdBeOsncp7WOv38o>

Kedvenc trükkjei jelenleg:

backside 540 indy grab, cab dub 900, backboard pretzelt

Kedvenc magyar étele: palacsinta

Kedvenc magyar városa: Budapest

Mottója: A legfőbb célom az, hogy inspiráljam a fiatal lányokat ebben a sportban, és szeretnék nyomot hagyni a snowboard világában.